**KJÆRLIGHET**

**2. søndag i fastetiden**

**28.februar 2021**

**En preken som ikke blir holdt i**

**Uranienborg kirke**

**Sjur Isaksen**

**Sokneprest**

*En av fariseerne innbød Jesus til å spise hos seg, og han gikk inn i fariseerens hus og tok plass ved bordet. Nå var det en kvinne der i byen som levde et syndefullt liv. Da hun fikk vite at Jesus lå til bords i fariseerens hus, kom hun dit med en alabastkrukke med fin salve. Hun stilte seg bak Jesus, nede ved føttene, og gråt. Så begynte hun å væte føttene hans med tårene, og tørket dem med håret sitt. Hun kysset føttene hans og smurte dem med salven. Da fariseeren som hadde innbudt ham, så det, tenkte han med seg selv: «Var denne mannen en profet, ville han vite hva slags kvinne det er som rører ved ham, at hun fører et syndefullt liv.»  
Da tok Jesus til orde. «Simon,» sa han til fariseeren, «jeg har noe å si deg.» «Si det, mester,» svarte han. Jesus sa: «To menn hadde gjeld hos en pengeutlåner. Den ene skyldte fem hundre denarer, den andre femti. Men da de ikke hadde noe å betale med, etterga han dem begge gjelden. Hvem av dem vil da holde mest av ham?» Simon svarte: «Den han etterga mest, tenker jeg.» «Du har rett,» sa Jesus. Så vendte han seg mot kvinnen og sa til Simon: «Ser du denne kvinnen? Jeg kom inn i ditt hus; du ga meg ikke vann til føttene, men hun vætte føttene mine med tårene sine og tørket dem med håret sitt. Du ga meg ikke noe velkomstkyss, men helt fra jeg kom, har hun ikke holdt opp med å kysse føttene mine. Du salvet ikke hodet mitt med olje, men hun smurte føttene mine med den fineste salve. Derfor sier jeg deg: Hennes mange synder er tilgitt, derfor har hun vist stor kjærlighet. Men den som får lite tilgitt, elsker lite.» Så sa han til kvinnen: «Dine synder er tilgitt.» Da begynte de andre gjestene å spørre seg selv: «Hvem er han, som til og med tilgir synder?» Men Jesus sa til kvinnen: «Din tro har frelst deg. Gå i fred!»* (Luk 7,36-50)

**KJÆRLIGHET**

Elsker du meg? Det kan være det både det vakreste og det vanskeligste av alle spørsmål. Å *stille spørsmålet* innebærer en stor risiko, for hvordan skal du tolke et unnvikende svar, et flakkende blikk eller et motspørsmål av typen: Hva mener du egentlig med å elske? Å skulle *svare på spørsmålet* er like risikabelt, fordi det tvinger deg til en selvransakelse som plutselig ikke bare angår deg selv, men også den som spør.

Jesus var invitert på middag til fariseeren Simon, men selskapet tok en uventet vending da en kvinne med tvilsomt rykte tok plass i rommet. Det som fra vertens side trolig var planlagt som en hyggelig og respektfull dialog om lærespørsmål, endret seg plutselig til en nærgående samtale om kjærlighet. Likevel er det ikke *ordene* om kjærlighet som er det viktigste i denne fortellingen. Jesus spør ikke etter de høystemte bekreftelsene, verken fra den ene eller den andre. Han bare lar kjærligheten spille seg ut i handling, før han til slutt gjør noe så uhørt som å sammenlikne de to aktørene: Hvem elsker mest, Simon eller kvinnen? Hva kjennetegnet dem? Hva tenkte de om seg selv?

* Simon visste godt hvem han var. Han hadde en ledende posisjon, han satt i menighetsrådet og vel så det. I kraft av sin posisjon som religiøs leder hadde han et stort ansvar som han tok alvorlig. Det var viktig ikke å vise svakhet i sin livsførsel og i sin etterlevelse av lovens forskrifter. At Simon viste interesse for Jesus, taler til hans fordel. Vi har grunn til å tro at dette var en ekte interesse, også andre fariseere var oppriktig opptatt av og nysgjerrig på Jesu lære. Men Simon hadde mye å tape, han måtte vokte sine skritt og veie sine ord.
* Kvinnen visste også godt hvem hun var. Hun visste at hun var malplassert i Simons hus. Skammen brant i henne, forsterket av de blikk som hun til enhver tid møtte i byens gater. Skylden kunne hun også kjenne, hun angret på mye. Men den underlige profeten fra Nasaret hadde tent et håp i henne. Nå var han i hennes by, og vissheten om dette drev henne gjennom alle de skammens stengsler som fantes, helt til hun befant seg gråtende ved Jesu føtter i Simons hus. At hun kom inn i huset, var ikke spesielt provoserende, slike arrangerte måltider var ofte åpne for tilskuere. Men kvinnens handling var uttrykk for en hengivenhet som var egnet til å provosere. Hun hadde ingenting å tape, hun voktet ikke sine skritt og veide ikke sine ord.
* Jesus vet også hvem han er. Han er ikke kommet for å føre interessante diskusjoner med religiøse ledere eller for å spise ved de rikes bord. Han er kommet for å elske de fortapte med den kjærligheten som kommer fra Gud. Han er kommet for å sette fri mennesker som har satt seg fast langs veien. Han er kommet for å løfte bort skyld og skam fra dem som har tapt i livets strid, selvforskyldt eller uforskyldt. Når han gjør dette, frigjøres også kjærligheten og hengivenheten hos den som mottar den.

Hva tenker jeg om meg selv, er jeg først og fremst en som vokter mine skritt og veier mine ord? Eller har jeg ingenting å tape? Jeg tror den første beskrivelsen er klart mest treffende for min del. Jeg vet ikke hvordan du har det. Men mange av oss har mye å ta vare på, ikke først og fremst fordi vi er gjerrige og påholdne typer, men fordi vi har fått mye godt. Det er ikke et mål å kaste bort alt for å bli fattige nok til å elske med den samme hengivenheten som kvinnen i Simons hus hadde. Likevel vil jeg stille meg selv spørsmålet:

* Når gjorde jeg sist en genuin erfaring av Guds kjærlighet til meg? Det er ikke sikkert at det trenger å være en spesielt sterk følelse, det er heller ikke sikkert at det må handle om syndstilgivelse. Det kan gjerne ha vært gjennom et annet menneskes godhet. Guds kjærlighet erfares på mange forskjellige måter. Når registrerte jeg en slik erfaring sist?
* Når tok jeg sist sjansen på å uttrykke min egen kjærlighet til Gud på en tydelig måte? Fra hjertet, med ord eller handling?

Det skulle komme en dag da Jesus stilte spørsmålet direkte: Elsker du meg? Da var det en annen Simon som måtte svare, han med tilnavnet Peter. Men det er en annen historie.